MF «Ropeid» (1912)

MF «Ropeid» var en bilferge som trafikkerte fergesambandet Sand-Ropeid i Ryfylke for Det Stavangerske Dampskibsselskab, fra 1945 til 1965.
Opprinnelig var fergen bygget i Danmark i 1912 som bilferge, med navn «Inger».  Den ble solgt til Norge i 1945 og omdøpt til «Ropeid» i 1946.  Fergen var Stavangerskes første spesialbygde bilferge, og den tredje bilfergen totalt i Rogaland.   I 1965 ble fergen omdøpt til «Bru» og fungerte som reserveferge m.m. for Stavangerske i ytterligere ti år. Etter å ha blitt benyttet i flere år som verksteds- og losjifartøy i forbindelse med tarehøsting på Møre, endte fergen som vrak i fjæresteinene på sørvestsiden av Solskjeløya på Tustna.


== Dansk MF «Inger» ==
1912: Levert fra Marstal Staalskibsværft, Marstal i Danmark som bilferge «Inger» til Middelfart Dampskibsselskab / v. A. C. Hansen, Middelfart, Danmark. Fergen var bygget av stål med tredekk. Den var innrettet som pendelferge, ved at motoren var giret til en propell i hver ende og hadde styrehus midskips med like god utsikt i begge retninger. «Inger» ble benyttet i fergerute over Lillebelt (Middelfart-Snoghøj på Jylland).
6. juni 1935: Solgt til P/r / v. L. J. Nielsen, Hirtshals, Danmark / Bogø. Benyttet i fergerute Bogø-Stubbekøbing på Falster.
29. juli 1936: L. J. Nielsen, Bogø, Danmark. Fortsatte i samme rute.
1938: Ombygd.  47 brt.  Ny motor montert: 2-sylindret 2tev Tuxham Semidiesel  79 bhk


== MF «Ropeid» ==
Januar 1945: Solgt til Det Stavangerske Dampskibsselskab, Stavanger. Hentet til Stavanger fra Danmark sammen med den dansk losbåten «Viking», som Stavangerske også hadde kjøpt.  «Viking» ble senere ombygd til lokalrutebåt «Hylsfjord» for Hylsfjord Rutelag AS, der Stavangerske hadde en stor eierandel.
10. januar 1946: Innregistrert i norsk register. Registrert for 40 passasjerer og åtte personbiler.
5. februar 1946: Omdøpt «Ropeid». Satt inn i fergeruten Sand-Ropeid, hvor den avløste den ombygde skøyten «Ropeidferjen». «Ropeid»s spesielle fasong gav den raskt økenavnet «Blomsterkorjå».


== MF «Bru» ==
22. mars 1965: Omdøpt «Bru», da en ny bilferge Stavangerske hadde under bygging for ruten skulle overta navnet «Ropeid».
1. juni 1965: Avløst i ruten av nye «Ropeid». «Bru» ble reservebåt, men gikk som ekstraferge i sin gamle rute i tillegg til nye «Ropeid» hver sommer, fordi AS Jøsenfjord Rutelags større bilferge «Jøsenfjord-Ferjen» som gikk i fergesambandet Vindsvik-Tøtlandsvik førte til at bilene hopet seg opp på Sand. Utenom dette ble «Bru» benyttet til ulike transportoppdrag i forbindelse med Stavangerskes verksted på Klaseskjæret i Stavanger.
Desember 1965: Ommålt. 47,24 brt.


== Etterhistorie ==
24. november 1975: Solgt til Protan & Fagertun AS, Drammen / Stavanger for kr.15 000. Bildekket overbygd med lysplater. Benyttet som verksteds- og losjifartøy i forbindelse med tarehøsting på Møre.
Pr.1987: Benyttet som fôrlager ved lakseoppdrettsanlegg ved Solskjeløya på Tustna.
Pr. ca.1999: Lå som vrak i fjæresteinene på sørvestsiden av Solskjeløya på Tustna. Lå der fortsatt i 2006.


== Kilder ==
Artikler om Stavangerske i «Skipet» 2.1990 og 1.1991 av Alf Johan Kristiansen.
«Fjordabåtene»  Jone Laugaland 2005
«Fjordabådane» Magnus Torgersen  1981
Torsten Hágneus
Tom Rasmussen